Na osnovu člana 28. tačka b), člana 7. i člana 24. stav (1) Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16) te člana 61. stav 2. Zakona o upravi („Službeni glasnik BiH“, br. 32/02 i 102/09), ministar vanjske trgovine i ekonomskih odnosa donosi

**UPUTSTVO**

 **O OBLIKU, SADRŽAJU I VOĐENJU EVIDENCIJE U REGISTRU LICA ZA OBAVLJANJE VANJSKOTRGOVINSKOG PROMETA ROBOM DVOJNE NAMJENE**

**Član 1.**

**(Predmet)**

Uputstvomo obliku, sadržaju i vođenju evidencije u Registru lica za obavljanje vanjskotrgovinskog prometa robom dvojne namjene (u daljem tekstu: Uputstvo) propisuje se obaveza vođenja evidencija o fizičkim i pravnim licima koja se bave prometom roba dvojne namjene, obaveza vođenja evidencija o svim izdanim dozvolama i ispravama u vanjskotrgovinskom prometu roba dvojne namjene i propisuje sadržaj i oblik evidencija te postupak evidentiranja, u skladu sa odredbama Zakona o kontroli vanjskotrgovinskog prometa roba dvojne namjene („Službeni glasnik BiH“, broj 53/16), (u daljem tekstu: Zakon).

**Član 2.**

**(Značenje izraza)**

Izrazi korišteni u ovom Uputstvu imaju ista značenja kao i izrazi korišteni u Zakonu.

**Član 3.**

**(Vrste evidencija)**

Ministarstvo vanjske trgovine i ekonomskih odnosa BiH (u daljem tekstu: Ministarstvo), je u obavezi voditi sljedeće vrste evidencija:

a) evidenciju o svim fizičkim i pravnim licima koja podnose zahtjev za izdavanje dozvola i isprava iz člana 5. Zakona; i

b) evidenciju o izdanim dozvolama i ispravama u vanjskotrgovinskom prometu roba dvojne namjene.

**Član 4.**

**(Svrha evidentiranja)**

Evidencija se vodi s ciljem olakšavanja postupka izvještavanja nadležnih organa i institucija, u skladu sa članom 24. Zakona.

**Član 5.**

**(Sadržaj evidencija o fizičkim i pravnim licima)**

(1) U Evidenciju o fizičkim i pravnim licima koja podnose zahtjev za izdavanje dozvola ili isprava unose se sljedeći podaci:

1. redni broj u evidenciji;
2. podaci o podnosiocu zahtjeva, i to naziv i sjedište pravnih lica, odnosno ime i prezime i mjesto prebivališta za fizička lica;
3. ime i prezime odgovornog lica u pravnom licu i lica ovlaštenog za vanjskotrgovinski promet.

(2) Prilikom prvog podnošenja zahtjeva za izdavanje dozvola i isprava u vanjskotrgovinskom prometu roba dvojne namjene fizička su lica, uz zahtjev, dužna dostaviti ovjerenu kopiju lične karte i odobrenje nadležnog organa za obavljanje djelatnosti, ako je posebnim zakonskim propisima predviđena obaveza pribavljanja odgovarajućeg odobrenja za obavljanje te djelatnosti.

(3) Ako su podnosoci zahtjeva za izdavanje dozvola i isprava u vanjskotrgovinskom prometu roba dvojne namjene pravna lica, uz prvi podneseni zahtjev, dužna su dostaviti sljedeću dokumentaciju:

1. ovjerenu kopiju rješenja o upisu u sudski registar,
2. dokaz o upisu u Jedinstveni registar obveznika indirektnih poreza,
3. podatke o odgovornim i ovlaštenim licima i njihovim funkcijama, uz obavezno navođenje podataka o licu ovlaštenom za vanjskotrgovinski promet,
4. odobrenje nadležnog organa za obavljanje djelatnosti, ako je posebnim zakonskim propisima predviđena obaveza pribavljanja odgovarajućeg odobrenja za obavljanje te djelatnosti.

(4) Podaci iz stava (3) tačka c) ovog člana moraju biti potpisani od strane odgovornog lica u pravnom licu.

(5) Pravna lica osnovana zakonom ne dostavljaju rješenje o upisu u sudski registar iz stava (3) tačka a) ovog člana, ali su dužna u zahtjevu navesti propis kojim su osnovani.

**Član 6.**

**(Sadržaj evidencija o izdanim dozvolama i ispravama)**

(1) Za sve vrste dozvola i isprava, koje se izdaju u skladu sa Zakonom, Ministarstvo vodi posebne evidencije.

(2) U Evidenciju o izdanim dozvolama i ispravama unosi se sljedeće:

a) redni broj dozvole ili isprave;

b) naziv i sjedište pravnog lica, korisnika dozvole ili isprave, odnosno ime i prezime i mjesto prebivališta fizičkog lica;

c) podaci o odgovornom licu u pravnom licu i licu ovlaštenom za vanjskotrgovinski promet;

1. broj i datum podnošenja zahtjeva za izdavanje dozvole ili isprave;
2. podaci o uvozniku, izvozniku i brokeru, ukoliko postoji;
3. podaci o krajnjem korisniku i krajnjoj upotrebi;
4. količina, vrsta i vrijednost robe iz dozvole ili isprave;
5. broj dozvole ili isprave, datum izdavanja i rok važenja dozvole ili isprave;
6. realizacija dozvole ili isprave; i
7. napomena, ukoliko postoji potreba za evidentiranjem nekih specifičnih okolnosti.

**Član 7.**

**(Oblik i način vođenja evidencija)**

(1) Evidencije iz člana 3. ovog Uputstva se vode elektronski, u formi tabela.

(2) Unošenje podataka u evidenciju o pravnim i fizičkim licima koja podnose zahtjev za izdavanje dozvola ili isprava vrši se ažurno, uredno, pregledno, hronološki, odnosno po datumu prijema zahtjeva u Ministarstvu.

 (3) Unošenje podataka u evidenciju o izdanim dozvolama i ispravama vrši se ažurno, uredno, pregledno i po rednom broju izdane dozvole ili isprave.

**Član 8.**

**(Prestanak važenja)**

Stupanjem na snagu ovog Uputstva prestaje važenje Uputstva o proceduri registracije pravnih i fizičkih lica za vanjskotrgovinski promet roba i usluga od strateške važnosti za sigurnost Bosne i Hercegovine („Službeni glasnik BiH“, broj 19/10).

**Član 9.**

**(Stupanje na snagu)**

Ovo Uputstvo stupa na snagu osmog dana od dana objavljivanja u „Službenom glasniku BiH“.

Broj: 03-3-02-332/17 **MINISTAR**

26. januara 2017. godine **Mirko** **Šarović**

 Sarajevo

Objavljeno u „Službenom glasniku BiH“ broj 12/17 od 21. 02. 2017. godine

***Ovaj tekst je za internu upotrebu, i na isti se ne može pozivati prilikom službene upotrebe***